**Körmend város Önkormányzata Képviselő-testülete …../2015.(….)**

**önkormányzati rendelete**

**az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról**

*Körmend város Önkormányzata Képviselő-testülete az Alaptörvény 32.cikk (1) a) pontjában, valamint a szociális igazgatásról és szociális ellátásokról szóló 1993. évi III. törvény - 132. § (4) bekezdés g) pontjában kapott felhatalmazás alapján eljárva a következőket rendeli el:*

1. **fejezet**

**Általános rendelkezések**

**1.§** Körmend város Önkormányzata Képviselő-testülete által nyújtandó támogatások és más szociális jellegű ellátások körét, az újszülöttek támogatását, a támogatások és ellátások feltételeit és igénybevételük módját jelen rendelet szabályozza.

 2.§ A rendelet hatálya a szociális igazgatásról és szociális ellátásokról szóló 1993. évi III. törvény – továbbiakban Szt- . 45.§ (3)-(4) bekezdése szerinti rendkívüli települési támogatás esetében az Szt. 3.§ (1) bekezdésében és az Szt. 3.§ (3) bekezdés a) pontjában meghatározott, Körmend város közigazgatási területén lakcímmel rendelkezőkre, míg az Szt. 7.§ (1) bekezdése szerinti ellátás tekintetében az Szt. 3.§ (1)-(2) bekezdésében és az Szt. 3.§ (3) bekezdés a) pontjában meghatározott, Körmend város közigazgatási területén lakcímmel rendelkezőkre terjed ki.

**3.§** (1) E rendelet alkalmazásában:

a) jövedelem alatt az Szt.4.§ (1) a) pontjában,

b) vagyon alatt az Szt. 4.§ (1) b) pontjában,

c) háztartás alatt az Szt. 4.§ (1) f) pontjában,

d) egyedülálló alatt az Szt. 4.§ (1) l) pontjában,

e) egyedülélő alatt az Szt. 4.§ (1) e) pontjában,

f) aktív korú alatt az Szt. 4.§ (1) k) pontjában

g) család alatt az Szt. 4.§ (1) c) pontjában,

h) súlyosan fogyatékos alatt az Szt. 41.§ (3) bekezdésében,

i) tartósan beteg alatt az Szt. 41.§ (3) b) pontjában,

j) keresőtevékenység alatt az 1991. évi IV. törvény 58.§ (5) e) pontjában,

k) munkaviszonynak az 1991. évi IV. törvény 58.§ (5) a) pontjában,

l) nemzeti foglalkoztatási szolgálat alatt a 315/2010. (XII.27.) Korm. rendeletben szabályozott fogalmakat kell érteni.

(2) E rendelet alkalmazásában a jövedelem fogalmának meghatározásakor figyelemmel kell lenni az Szt.4.§ (1a)-(1c) pontjában meghatározottakra is.

(3) E rendelet alkalmazásában lakcím a bejelentett lakó vagy tartózkodási hely, melyre a személyi adat és lakcímnyilvántartás adatai az irányadóak.

(4) E rendelet alkalmazásában kivételes vagy különleges méltánylást érdemlő eset minden olyan élethelyzet, ahol a kérelmező önkormányzat általi, közpénzen történő támogatása a település erkölcsi kötelessége az emberségesség okán.

(5) E rendelet alkalmazásában közüzemi díjtartozás alatt a kérelmező által lakott vagy bérelt, használt lakóingatlan után kiszámlázott víz, szennyvíz, villany, gáz, szemétszállítás díja tekintetében felhalmozott és el nem évült hátralékot kell érteni.

1. **fejezet**

**Települési támogatás igénybevételének általános szabályai**

**4.§** (1)Az Önkormányzat a települési támogatást az önhibájukon kívül nehéz helyzetbe került személyek, illetve családok megsegítésére nyújtja. Az Önkormányzat a támogatást elsődlegesen a III. fejezetben körülírt élethelyzetekre tekintettel nyújtja.

(2) A települési támogatásra –továbbiakban támogatás - irányuló kérelmet a Körmendi Közös Önkormányzati Hivatalnál kell előterjeszteni írásban vagy szóban. A támogatás iránti kérelmet formanyomtatvány kitöltésével kell benyújtani, és a kérelemhez a formanyomtatványban felsorolt iratokat, igazolásokat csatolni kell. A formanyomtatvány elkészítésének jogát a Képviselő-testület átruházza a jegyzőre.

(3) Ha a jövedelmi viszony más szerv által történő igazolására nincs mód, vagy a jövedelem nem mérhető, a kérelmező büntetőjogi felelőssége tudatában nyilatkozatot köteles tenni saját, és a vele közös háztartásban élő személy jövedelméről.

(4) Ha a kérelmező aktív korú, és nem érte el a reá irányadó nyugdíjkorhatárt, továbbá nem rendelkezik keresőtevékenységgel, munkaviszonnyal, abban az esetben kérelméhez csatolni kell a nemzeti foglalkoztatási szolgálat illetékes Munkaügyi Kirendeltségének igazolását arról, hogy a kérelmező álláskeresési támogatásban részesül-e.

(5) Ha a támogatás megállapításának kezdeményezése hivatalból - különösen nevelési-oktatási intézmény, gyámhatóság vagy más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére – történik, abban az esetben a jövedelmi viszonyok vizsgálata mellőzhető.

**5.§** (1) Támogatás csak olyan kérelmezőnek nyújtható,

1. akinek a kérelmében foglaltak, és a kérelméhez csatolt adatszolgáltatások a valósággal megegyeznek,
2. aki hozzájárul ahhoz, hogy a kérelmében foglaltak valódiságát az Önkormányzat ellenőrizze,
3. aki hozzájárul ahhoz, hogy életkörülményeiről az Önkormányzat környezettanulmányt készítsen,
4. aki megfelel az e rendeletben szabályozott egyéb követelményeknek, előírásoknak.

(2) Azt a kérelmezőt, aki a kérelmében valótlan tényt állít, vagy valós tényt hallgat el, illetve kérelmében hamis adatot szolgáltat,vagy az Önkormányzatot más módon megtéveszti vagy tévedésben tartja, illetve aki nem járul hozzá ahhoz, hogy a kérelmében foglaltak valódiságát az Önkormányzat ellenőrizze, a Képviselő-testületnek a kérelem elbírálására jogosult szerve (továbbiakban elbíráló szerv) kizárja az eljárásból, és kérelmét elutasítja. Amennyiben a kérelmező az e bekezdés szerinti magatartás tanúsítása révén már hozzájutott a támogatáshoz, úgy az Önkormányzat a kérelmezővel szemben az Szt. 17.§-ában szabályozott módon jár el azzal, hogy az Önkormányzat döntésétől függően ilyen esetben büntető vagy szabálysértési bejelentéssel, feljelentéssel is élhet.

(3) Az Sztv. 17. §. (5) bekezdésében meghatározott megélhetést súlyosan veszélyeztető körülménynek minősül az, ha a támogatás visszafizetésére kötelezett személy családjának az egy főre jutó havi jövedelme nem haladja meg az öregségi nyugdíj mindenkori legkisebb összegének

a) egyedülálló esetén a 180 %-át,

a) családban élő esetén a 130 %-át.

(4) Amennyiben a kérelem elbírálásához környezettanulmány lefolytatása szükséges, és a kérelmező a környezettanulmány lefolytatását akadályozza vagy korlátozza, vagy azt bármilyen más módon meghiúsítja, vagy az együttműködést kifejezetten megtagadja, kérelmét el kell elutasítani. Ugyanígy kell eljárni abban az esetben, ha a kérelmező a családsegítő, gyermekjóléti szolgálattal vagy védőnői szolgálattal kapcsolatos együttműködést megtagadja.

(5) Nem nyújtható támogatás annak az aktív korú, keresőtevékenységgel és munkaviszonnyal nem rendelkező kérelmezőnek, illetve a vele egy háztartásban élő személynek, aki a nemzeti foglalkoztatási szolgálat illetékes Munkaügyi kirendeltségének igazolása alapján az illetékes Munkaügyi kirendeltségnél nem regisztráltatta magát állást keresőként, illetve nem működött együtt elhelyezkedése érdekében a nemzeti foglalkoztatási szolgálattal.

(6) Nem nyújtható támogatás annak az aktív korú kérelmezőnek, illetve a vele egy háztartásban élő személynek, akinek a kérelem benyújtását megelőző 365 napon belüli időtartamban közfoglalkoztatotti jogviszonya felmondással szűnt meg, kivéve, ha a közfoglalkoztatott részéről más munkahelyen történő elhelyezkedése miatt került sor a felmondásra.

(7) Nem nyújtható továbbá támogatás annak az aktív korú kérelmezőnek, illetve a vele egy háztartásban élő személynek, aki a nemzeti foglalkoztatási szolgálat illetékes Munkaügyi kirendeltségének igazolása alapján a kérelem benyújtását megelőző 365 napon belül megtagadta a közfoglalkoztatotti programban való részvételt, vagy nem tagadta azt meg, de ténylegesen a közfoglalkoztatotti programban –neki felróhatóan – nem vett részt.

**6.§** (1) Az Önkormányzat a támogatást pénzben és/vagy természetbeni ellátás formájában nyújtja. Az elbíráló szerv a kérelem ismeretében egyedi mérlegeléssel dönt a támogatás formájáról és mértékéről, az elbíráló szerv a kérelemben foglalt konkrét támogatási igényhez nincs kötve a támogatási kérelem elbírálásakor.

(2) Támogatás természetben különösen az alábbi formában nyújtható:

1. közüzemi díjak és lakbér kifizetése, vagy ezen költségek egy részének átvállalása, kifizetése,
2. élelmiszerjuttatás,
3. téli tüzelő biztosítása,
4. ruhanemű biztosítása,
5. egészségügyi szolgáltatásért fizetendő térítési díj,
6. gyógyszertámogatás,
7. gyermekek részére biztosítandó tankönyvtámogatás, tanszerellátás támogatás, tandíjátvállalás,
8. étkezési térítési díj átvállalása,
9. egyéb ellátás kifizetésének átvállalása.

 (3) Az elbíráló szervnek a támogatásokkal kapcsolatos döntéseit megelőzően a jegyző a családsegítő szolgálaton és gyermekjóléti szolgálaton, védőnői szolgálaton keresztül tájékozódik - és ha szükséges, környezettanulmányt készíttet - a kérelmező élethelyzetéről, életviteléről. Környezettanulmány készítése kötelező, amennyiben a jegyző, a családsegítő és gyermekjóléti szolgálat, vagy védőnői szolgálat nem rendelkezik információkkal, tapasztalatokkal a kérelmezőről, annak élethelyzetről, illetve akkor is, ha a környezettanulmány elvégzését az elbíráló szerv elrendeli.

**7.§** (1) Támogatásban részesíthető az, aki, illetve akinek a családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 150%-át, egyedülélő és egyedülálló esetén a 200 %-át, és az Szt. 4.§ (1) bekezdés b) pontja szerinti vagyona nincs.

(2) Az egy alkalommal nyújtott támogatás legmagasabb összege nem haladhatja meg az öregségi nyugdíj mindenkori legkisebb összegének 40 %-át, különleges méltánylást érdemlő esetben a 70%-át.

(3) Különleges méltánylást érdemlő esetben az (1) bekezdésben meghatározott jövedelemhatártól és vagyoni viszonyoktól, valamint az egyes támogatási formákra előírt jogosultsági feltételektől függetlenül megállapítható a kérelmező részére a támogatás a (2) bekezdés szerinti szabályok megtartása mellett.

(4) Amennyiben a kérelmezőnek vagy a vele közös háztartásban élő személynek közüzemi díjtartozása vagy lakbértartozása van, úgy a támogatást vagy annak egy részét – az összes ismert körülmény mérlegelése alapján, az elbíráló szerv által meghatározott mértékben - elsődlegesen e tartozások kiegyenlítésére kell fordítani.

(5) Közös háztartásban élők esetében támogatás –a kérelmezők számától függetlenül - csak egy jogosultnak állapítható meg.

(6) Ahol a rendelet eseti támogatást említ, egy naptári éven belül ugyanazon kérelmezőnek –a vele közös háztartásban élő személyt is ide értve – négynél több alkalommal csak különleges méltánylást érdemlő, és a kérelmezőnek, valamint a vele közös háztartásban élőnek fel nem róható körülmények fennállása esetén biztosítható további támogatás. E szabály alkalmazása során az elhunyt személy eltemettetésének költségeihez való hozzájárulásként biztosított támogatást figyelmen kívül kell hagyni.

(7) Amennyiben az elbíráló szerv a (7) bekezdésben előírt különleges méltányosságot érdemlő, és a kérelmezőnek, valamint a vele közös háztartásban élőnek fel nem róható körülmények fennállását megállapítja, abban az esetben a további támogatás a kérelmezőnek –a vele közös háztartásban élő személyt is ide értve –elsődlegesen e rendelet szerinti természetbeni támogatás formájában nyújtandó.

**8.§ (1)** A támogatás felhasználását a jegyző abban az esetben ellenőrzi, ha valószínűsíthető, hogy a kérelmező a támogatást a kérelemben megjelölt, illetve az elbíráló szerv által meghatározott felhasználási céltól eltérő célra használja fel, illetve a támogatást annak rendeltetésével ellentétes módon használja fel.

(2) Amennyiben a kérelmező a támogatást nem a kérelemben megjelölt, illetve az elbíráló szerv döntésében meghatározott célra fordítja, vagy a támogatást annak rendeltetésével ellentétes módon használja fel, e körülményt az elbíráló szerv a kérelmező által ismételten benyújtott kérelem elbírálásakor figyelembe veszi, és a jogsértés súlyától függően dönthet úgy is, hogy a kérelmező kérelmét ezen okból elutasítja.

(3) A jegyző folyamatosan figyelemmel kíséri a költségvetési rendeletben a támogatásokra elkülönített keretösszegből történő kifizetés mértékét. A jegyző negyedévente köteles tájékoztatást adni az elbíráló szerv számára a költségvetésnek a támogatásokra elkülönített keretösszege felhasználásáról. Az elbíráló szerv ezen tájékoztatás alapján tehet javaslatot a Képviselő-testületnek arra, hogy belső vagy külső finanszírozási művelettel növelje meg a költségvetésben biztosított támogatási keretet. Amennyiben a Képviselő-testület a támogatásokra elkülönített keretet nem emeli meg, úgy az elbíráló szerv a támogatási kérelmet elutasítja.

 **9.§** (1) A támogatás odaítéléséről Körmend város Önkormányzata Képviselő-testületének Társadalmi és Ifjúsági Ügyek Bizottsága dönt.

(2) Az (1) bekezdéstől eltérően az elhunyt személy eltemettetésének költségeihez való hozzájárulásként nyújtott támogatás iránti kérelem elbírálásáról, illetve az Szt. 7.§ (1) bekezdésében meghatározott élethelyzet beállta esetén a támogatás megítéléséről a polgármester dönt átruházott hatáskörben.

(3) A 7.§ (3) –(4) bekezdés szerinti különleges méltánylást érdemlő kérelmek elbírálásáról a polgármester dönt átruházott hatáskörben.

(4) A 22.§ és 23.§ szerinti támogatásról a polgármester dönt átruházott hatáskörben.

(5) A Polgármester és a Társadalmi és Ifjúsági Ügyek Bizottságának önkormányzati hatósági jogkörben hozott döntése ellen a Képviselő-testülethez lehet fellebbezni, a fellebbezést a Körmendi Közös Önkormányzati Hivatal Közszolgálati Irodájánál kell előterjeszteni. A fellebbezés illetékmentes.

**10.§** (1) A havi rendszerességgel folyósított pénzbeli ellátások a kérelmezőt a kérelem benyújtását követő hónap első napjától illetik meg. A jogosultság megszüntetése esetében a megszüntetés dátuma az erre okot adó körülmény bekövetkeztének napja.

(2) A pénzbeli ellátásra való jogosultság a jogosult elhalálozása esetén a halál napjával megszűnik, az esetlegesen már kifizetett ellátás jogalap nélküli gazdagodásnak minősül, és az az Önkormányzat részéről visszakövetelendő. Ez esetben a kifizetett összeget a hagyatéki leltárban hagyatéki követelésként kell beállítani. A polgármester különleges méltánylást érdemlő esetben, átruházott hatáskörben eltekinthet a már kifizetett támogatás visszafizetésétől a haláleset miatti rendkívüli kiadásokra való tekintettel.

(3) A kérelmező részére megállapított pénzbeli ellátás folyósítása a kérelmező választása szerint bankszámlára történő utalással vagy postai kifizetéssel történik minden hó 5. napjáig.

**11.§** Az e rendeletben nem szabályozott kérdésekben az Szt. rendelkezései az irányadóak.

1. **fejezet**

 **Támogatások típusai és igénybevételük feltételei**

**12.§** (1)Az Önkormányzat a támogatást **elsődlegesen** az Szt. 45.§ (4) bekezdésében meghatározott élethelyzetekre nyújtja eseti jelleggel.

(2) Az Önkormányzat e fejezetben szabályozottak szerint további támogatást biztosít az arra jogosultaknak.

**13.§** (1) Amennyiben a kérelmező megfelel a rendelet 7.§ (1) bekezdésében írt feltételeknek, és háztartásában 18. életévét be nem töltött személyt nevel, abban az esetben az elbíráló szerv dönthet úgy, hogy a részére eseti jelleggel nyújtott támogatást – a kérelemben megjelölt konkrét igénytől függetlenül - a kérelmező háztartásában nevelt gyermek, gyermekek bölcsődei, óvodai, iskolai étkeztetésével kapcsolatos költségek teljes összegének vagy egy részének átvállalásával, vagy más, a bölcsődei gondozással, óvodai, iskolai neveléssel kapcsolatos kiadások teljes összegének vagy egy részének átvállalásával nyújtja, feltéve, hogy a kérelmező és a vele közös háztartásban élő személy nem részesül rendszeres gyermekvédelmi támogatásban.

 (2) Az elbíráló szerv az (1) bekezdés szerinti támogatást természetbeni támogatásként nyújtja, és közvetlenül annak az intézménynek utalja át, ahol a kérelmező háztartásában nevelt gyermek, gyermekek után az étkeztetési vagy más, a bölcsődei gondozással, óvodai, iskolai neveléssel kapcsolatos kiadások keletkeznek.

**14.§** (1) Az Önkormányzat a gyógyszerkiadások terheinek csökkentésére támogatást –**továbbiakban gyógyszertámogatás** - nyújt annak, akinek családjában a havi egy főre eső nettó jövedelem nem haladja meg az öregségi nyugdíj mindenkori legkisebb összegének 170 %-át, egyedülélő és egyedülálló esetén 220 %-át, feltéve, ha a kérelmező havi rendszeres gyógyító ellátásának költsége az öregségi nyugdíj legkisebb összegének 20 %-át meghaladja.

(2) A gyógyszertámogatás igénybevételének további feltétele az, hogy a kérelmező alanyi vagy normatív jogcímen ne legyen jogosult közgyógyellátásra.

(3) A gyógyszertámogatás további feltétele, hogy a kérelmező egészségi állapota, krónikus betegsége miatt rendszeres gyógyszerszedésre szoruljon.

(4) A kérelemhez csatolni kell egy körmendi gyógyszertár által beárazott, a krónikus betegséghez közvetlenül kapcsolódó gyógyszereket kimutató háziorvosi igazolást.

(5)A támogatás mértéke megegyezik a gyógyszertár által beárazott gyógyszerköltséggel, de legfeljebb havi 6. 000 Ft.

(6) A gyógyszertámogatás egy évre kerül megállapításra azzal, hogy amennyiben a jogosult ezen időtartam alatt jogosultságot szerez közgyógyellátásra, a részére megállapított gyógyszertámogatást a közgyógyellátásra való jogosultság kezdő napjával meg kell szüntetni. A jogosult köteles közgyógyellátásra való jogosultság szerzésének tényéről az Önkormányzatot haladéktalanul értesíteni, illetve ezen tényt a jogosult felhatalmazásával az Önkormányzat maga is ellenőrizheti.

(7) A gyógyszertámogatás nem állapítható meg annak, akinek e rendelet hatályba lépését megelőzően az Szt. 50.§ (3) bekezdése szerinti méltányos közgyógyellátás került megállapításra e jogosultsága fennállásáig.

 (8) A gyógyszertámogatást az Önkormányzat természetbeni ellátásként nyújtja. A gyógyszertámogatás a Szociális Szolgáltató és Információs Központ részére kerül átadásra azzal, hogy azt a családsegítő szolgálaton keresztül a jogosult havi gyógyszerének beszerzésére kell fordítani a jogosulttal együttműködve.

**15.§** (1) Az Önkormányzat támogatást nyújt az arra rászorultaknak az általuk lakott lakás rendszeres fenntartási költségeinek a viseléséhez (továbbiakban **lakhatási támogatás**).

(2) Lakhatási támogatásra jogosult az a kérelmező,

a) akinek a háztartásában az egy főre eső havi jövedelem nem haladja meg az öregségi nyugdíj mindenkori legkisebb összegének 150%-át, egyedülélő és egyedülálló esetében 200%-át, feltéve, hogy a lakásfenntartás elismert havi költsége a háztartás havi összjövedelmének 20%-át eléri vagy meghaladja, és

b) aki vagyonnal nem rendelkezik, és

c) akinek a lakcíme a lakkhatási támogatással érintett ingatlanra van bejelentve, és életvitelszerűen is ott lakik.

(3) Lakásfenntartási költségként figyelembe vehető költségek az alábbiak:

1. társasházi közös költség
2. önkormányzati lakás lakbére
3. gáz-, áram-, víz –és csatornadíj
4. szemétszállítási díj
5. távhődíj.

(4) A lakásfenntartás elismert havi költségét a kérelem beadását közvetlenül megelőző nyári időszak június, július és augusztus havi, valamint a kérelem beadását közvetlenül megelőző téli időszak december, január, február havi, (3) bekezdés szerinti költségek, díjak számláinak átlaga alapján kell megállapítani.

(5) A téli időszak fűtési számláiból csökkentő tényezőként kell figyelembe venni a rendelet 21. §-a alapján nyújtott fűtési támogatást.

**16.§** (1)Az Önkormányzat a lakhatási támogatást természetbeni ellátásként nyújtja.

(2) A lakhatási támogatás folyósítása a 15.§ (3) bekezdés szerint a társasház, vagy az önkormányzati lakást bérbeadó szerv, illetve a közműszolgáltató részére történik közvetlenül.

**17.§** (1) A lakhatási támogatás megállapítása iránti kérelemhez csatolni kell az alábbiakat:

1. közös háztartásban élő személyek munkáltatói jövedelemigazolását
2. a lakásban lakás jogcímét igazoló adásvételi, vagy bérleti vagy használati szerződést,
3. a lakásfenntartási költségek igazolására a kérelem beadását közvetlenül megelőző nyári időszak június, július és augusztus havi, valamint a kérelem beadását közvetlenül megelőző téli időszak december, január, február havi, 15.§ (3) bekezdés szerinti költségek, díjak számláinak másolatát tételes számlarészletező formájában,
4. közös képviselő igazolását, amennyiben társasházi közös költség is része a lakásfenntartási kiadásoknak.

(2) Amennyiben a kérelmező nem tudja az (1) bekezdés szerinti dokumentumokat csatolni kérelméhez, úgy kérelme csak akkor bírálható el, ha a kérelmező felhatalmazza az Önkormányzatot a hiányzó (1) bekezdés szerinti dokumentumok beszerzésére.

(3) Önkormányzati bérlakás esetén a lakhatási támogatást elsősorban az önkormányzati lakás bérleti díjára, mint lakásfenntartási kiadásra kell fordítani.

(4) Az elbíráló szerv a kérelmező lakásfenntartási kiadásainak ismeretében maga dönt arról, hogy a lakhatási támogatást milyen összegben, a 16.§ (2) bekezdés szerinti mely szerv részére utalja át közvetlenül. A lakhatási támogatás a 16.§ (2) bekezdés szerinti több szerv részére is átutalható az elbíráló szerv által meghatározott összegekben.

**18.§** A lakhatási támogatás összege

a) azon jogosult esetében, akinek a háztartásában az egy főre eső havi jövedelem eléri az öregségi nyugdíj mindenkori legkisebb összegének 130%-át, egyedülélő és egyedülálló esetében 150%-át, havi 4000 Ft.

b) azon jogosult esetében, akinek a háztartásában az egy főre eső havi jövedelem nem éri el az öregségi nyugdíj mindenkori legkisebb összegének 130%-át, egyedülélő és egyedülálló esetében 150%-át, havi 5000 Ft.

**19.§** (1) A lakhatási támogatás ugyanazon lakás esetében csak egy jogosult részére állapítható meg függetlenül a lakásban élő személyek és háztartások számától.

(2) Nem jogosult lakhatási támogatásra az, akinek a rendelet hatálybalépést megelőzően normatív lakásfenntartási támogatás került megállapításra e jogosultsága fennállásáig.

**20.§** A lakhatási támogatásra való jogosultság a kérelem benyújtása hónapjának első napjától egy év időtartamra kerül megállapításra.

**21.§** (1) Az Önkormányzat időszaki támogatást nyújt a téli hónapokban megnövekedett fűtési kiadások enyhítésére (továbbiakban **fűtési támogatás**) annak a körmendi lakcímmel rendelkező személynek, aki

1. öregségi nyugdíjban, rokkantsági ellátásban, időskorúak járadékában, vakok személyi járadékában, egészségkárosodási járadékban, rehabilitációs ellátásban, rehabilitációs járadékban, rokkantsági járadékban részesül, és
2. a fűtési támogatással érintett lakásban tulajdonosként, haszonélvezőként, bérlőként, használóként életvitelszerűen lakik, feltéve, hogy
3. háztartásában az egy főre jutó jövedelem az öregségi nyugdíj mindenkori legkisebb összegének 200%-át, egyedülélő és egyedülálló esetében 350%-át nem haladja meg.

(2) A fűtési támogatás iránti kérelem minden év szeptember 30. napjáig nyújtható be.

(3) A támogatásra való jogosultság a határidőben beadott kérelmek esetében október 15-től a következő év április 15. napjáig kerül megállapításra. A határidőn túl beadott kérelmek esetében a támogatásra való jogosultság a kérelem benyújtását követő hónap 1. napjától állapítható meg.

(4) A fűtési támogatás összege havi 8.000 Ft.

(5) A fűtési támogatást az Önkormányzat elsődlegesen természetbeni ellátásként nyújtja, folyósítása a közműszolgáltató részére történik közvetlenül.

(6) Amennyiben a fűtési támogatással érintett lakásban nincs gáz –vagy távhőszolgáltatás, abban az esetben a fűtési támogatás pénzbeli ellátásként kerül a jogosult részére kifizetésre azzal, hogy a jogosult ez esetben április 30-ig köteles számlamásolatokkal igazolni azt, hogy a fűtési támogatást fűtőanyag (fa, szén ) megvásárlására fordította. Ezen igazolás feltétele minden további fűtési támogatásra való jogosultság megállapításának.

**22.§** (1) Támogatás az **elhunyt személy eltemettetésének költségeihez való hozzájárulásként** annak a kérelmezőnek állapítható meg, aki, illetve akinek a családjában az egy főre jutó havi nettó jövedelme nem haladja meg az öregségi nyugdíj mindenkori legkisebb összegének kétszeresét, egyedül élő esetén a két és félszeresét.

(2) Az elhunyt személy eltemettetésének költségeihez való hozzájárulásként nyújtott támogatás iránti kérelemben számlával igazolni kell a temettetés költségeit.

**23.§**  (1) A képviselő testület a Körmend város közigazgatási területén állandó lakcímmel rendelkező szülőket – **gyermekük születése esetén** - egyszeri támogatásban részesíti.

(2) A támogatás mértéke újszülöttenként 20.000.-Ft.

(3) A támogatás folyósításának feltétele, hogy a szülők az újszülött születésének időpontjában Körmenden állandó lakcímmel rendelkezzenek.

(4) A támogatási igényt a szülőnek kell kérelmeznie az újszülött születési anyakönyvi kivonatának, illetve a szülők körmendi állandó lakcímének bemutatásával. A támogatásról az Önkormányzat a védőnői hálózaton keresztül értesíti az arra jogosultakat.

**IV.fejezet**

**Köztemetés**

**24. §.** (1) A köztemetésre az Szt. 48. §- ában foglaltak az irányadók.

(2) A köztemetés a legolcsóbb hamvasztásos temetés és gyászszertartás igénybevételével történik.

(3) A hamvakat tartalmazó urnát az eltemettetésre köteles személynek – kérésére – ki kell adni.

(4) Az eltemettetésre köteles személynek nem kell megtérítenie a köztemetés költségét, ha a családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 150 %-át.

(5) A köztemetés elrendelésének jogát a Képviselő-testület átruházza a polgármesterre.

**V. fejezet**

**Személyes gondoskodást nyújtó ellátások**

**25. §** (1) Az Szt. alapján Körmend város Önkormányzata a szociálisan rászorultak részére az alábbi személyes gondoskodást nyújtó alapszolgáltatásokat és szakosított ellátásokat biztosítja:

1. alapszolgáltatások:
* étkezés
* házi segítségnyújtás
* jelzőrendszeres házi segítségnyújtás,
* családsegítés, támogató szolgáltatás, nappali ellátások (idősek, fogyatékosok, szenvedélybetegek).

(2) Az önkormányzat a (1) bekezdésben meghatározott ellátásokat a Szociális Szolgáltató és Információs Központban biztosítja.

(3) Az (1) bekezdésben meghatározott ellátások esetében az intézményvezető köteles külön eljárás nélkül az ellátást nyújtani. Az ellátást igénylő – amennyiben számára az intézményvezető döntése sérelmes-, úgy az ellátás igénybevételével kapcsolatos kérelmét Körmend város Önkormányzata Társadalmi és Ifjúsági Ügyek Bizottságához nyújthatja be. A Társadalmi és Ifjúsági Ügyek Bizottságának döntésével szemben a Képviselő-testület előtt lehet fellebbezéssel élni.

#### cím

**Étkeztetés**

**26. §.** (1) Az önkormányzat az Szt. 62. §-ában foglaltak szerint étkeztetést biztosít.

(2) Szociális helyezte miatt rászorultnak kell tekintetni azt a személyt, akinek

1. ellátásáról hozzátartozója, vagy vele közös háztartásban élő családtagja önhibáján kívül gondoskodni nem tud,
2. aki mozgásában korlátozott,
3. krónikus vagy akut betegségben szenved,
4. fogyatékossága miatt önmaga fenntartásáról gondoskodni képtelen.

(3) Az egészségi állapot miatti rászorultságot háziorvos által kiállított igazolással kell bizonyítani.

#### cím

**Házi segítségnyújtás**

**27**. §. (1) Az önkormányzat az Szt. 63. §-ában foglaltak szerint házi segítségnyújtást biztosít.

(2) A házi segítségnyújtást az intézmény vezetője megtagadhatja, ismételt esetben pedig az ellátást megszüntetheti, ha a segítségnyújtásra jogosult a szociális gondozót munkájában szándékosan akadályozza.

(3) A segítségnyújtás megtagadásáról az intézményvezető jegyzőkönyvet köteles készíteni.

#### cím

**Családsegítés**

**28.§** A családsegítés feladatait a Szociális Szolgáltató és Információs Központ látja el az Szt. 64. §-ában foglaltak alapján.

#### cím

**Támogató szolgáltatás**

 **29. §. (1)** Az önkormányzat támogató szolgáltatást biztosít az Szt. 65/C. §-ában foglaltak alapján a Szociális Szolgáltató és Információs Központban.

(2) A támogató szolgálat által végzett tevékenységért térítési díjat kell fizetni, melynek összegét a rendelet 2. számú melléklete tartalmazza.

#### cím

**Nappali ellátások**

**30. §.** (1) Az Idősek Klubjában történő ellátásra jogosult az öregségi nyugdíjkorhatárt betöltött időskorú.

(2) Az ellátás biztosításánál előnyt élvezhet az az időskorú, aki egyedül él.

(3) Kivételesen indokolt esetben előnyt élvezhet az az időskorú, aki egyedül él, akinek egészségi állapota ezt indokolja és napközbeni ellátására más nappali intézményben nincs lehetőség.

(4) Nem veheti igénybe az ellátást az a személy, aki

* fertőző beteg vagy kórokozó hordozó,
* közveszélyes vagy elmebeteg,
* a közösségi életvitelre, a közösségi normák betartására alkalmatlan.

(5) Az ellátásra jelentkezők felvétele nyugdíjas korhatárt elért időskorúak esetében az intézményvezető, a nem nyugdíjas korú személyek esetében pedig a Társadalmi és Ifjúsági Ügyek Bizottsága hatáskörébe tartozik.

(6) Az ellátás keretében az intézmény – az ellátott igényétől függően – biztosít napi háromszori étkezést és heti egyszeri orvosi ellátást.

(7) Meg kell szünteti az ellátást annak a jogosultnak, aki

* kéri az ellátás megszüntetését,
* ápolásra szorul és házi segítségnyújtásra van szüksége,
* fertőző beteggé válik,
* többszöri agresszív fenyegető magatartásával a közösséget zavarja és beilleszkedni nem tud vagy nem akar.

(8) Az ellátást azonnal hatállyal meg kell tagadni, annak a jogosultnak, aki:

* az ellátást ittas állapotban veszi igénybe,
* az alapvető közegészségügyi, járványügyi szabályokat nem tartja be,
* agresszív magatartásával zavarja a közösséget.

(9) Az ellátás megtagadásáról az intézményvezető jegyzőkönyvet köteles készíteni.

**31.** §. (1) Fogyatékosok nappali intézményébe a harmadik életévüket betöltött, önkiszolgálásra részben képes fogyatékos személy vehető fel, aki részére napközbeni gondozást, foglalkoztatást, igény szerint étkezést kell biztosítani.

(2) Az ellátottakat csak próbaidővel lehet felvenni, melynek tartama három hónapnál hosszabb nem lehet.

(3) A fogyatékosok nappali intézményében nem gondozható az a személy, aki

* veszélyeztető magatartást tanúsít,
* önálló helyzetváltoztatásra még segédeszközzel sem képes,
* önellátásra nem képes,
* orvosi ellátást és állandó ápolást igényel,
* gyógypedagógiai nevelésre, oktatásra alkalmas és felvétele, elhelyezése a korának, állapotának megfelelő nevelési, oktatási intézményben biztosítható.

(4) A fogyatékos személy ellátását meg kell szüntetni, ha a közösségre nézve közveszélyes, agresszív magatartást tanúsít.

**32. §.** (1) A szenvedélybetegek nappali intézménye a szenvedélybetegséggel küzdő személyek napközbeni ellátását, gondozását végzi.

(2) A szenvedélybetegek nappali intézménye az önkéntességre és a speciális segítő programokra építve biztosítja az ellátottak igényei alapján a felvilágosító, tanácsadó, tájékoztató, kulturális, szabadidős programok szervezését és lebonyolítását.

(3) A szenvedélybetegek nappali intézményének nem feladata az alkohol-, drog- és egyéb függőségi problémával küzdő személyek egészségügyi gondozása.

#### cím

**Szakosított ellátás**

#### Átmeneti elhelyezést nyújtó intézmény

**33. §.** (1) Az önkormányzat Időskorúak Gondozóházát működtet az Szt. 82. §-ában foglaltak alapján.

(2) Az intézményi jogviszony részletes szabályait a házirend tartalmazza.

(3) Az intézmény vezetője az ellátást megtagadhatja jegyzőkönyv egyidejű felvételével, ha az ellátott:

1. a közösségre nézve agresszív, fenyegető magatartást tanúsít, vagy ittas állapotban van,
2. az alapvető közegészségügyi- járványügyi szabályokat nem tartja be,
3. a közösség, vagy az intézmény sérelmére szabálysértést, vagy bűncselekményt követ el.

#### cím

**Térítési díj**

**34.** §. (1) A személyes gondoskodás körébe tartozó szociális ellátások térítési díját az Képviselő-testület évente állapítja meg.

1. A személyes gondoskodást nyújtó ellátásokért az Szt. 115/A. §-ában meghatározottak kivételével –térítési díjat kell fizetni, melynek összegét a rendelet **1. számú melléklete** határozza meg.
2. Házi segítségnyújtás, jelzőrendszeres segítségnyújtás, támogató szolgáltatás esetén a szociálisan nem rászorulók által fizetendő térítési díjat a rendelet 2**. számú melléklete** határozza meg.

(4) A térítési díjat az Szt. 114. §. (2) bekezdésében foglaltak kötelesek megfizetni.

(5) Jelen rendelet 2. számú mellékletében megállapított szállító szolgáltatási díj 33 %-ának megfizetésére köteles kérelmére:

a.) a szállító szolgáltatást rendszerességgel igénybe vevő – napi 10 km-t meghaladó – ellátásba részesülő személy, valamint

b.) a szállító szolgáltatást – nem napi rendszerességgel – igénybe vevő tanulói jogviszonnyal rendelkező fogyatékos személy.

(6) A szállító szolgáltatási díj mérséklése iránti kérelemről az intézmény vezetője dönt. Döntésénél köteles figyelembe venni a kérelmező jövedelmi, vagyoni viszonyait, valamint az ügy összes körülményeit.

(7) Minden egyéb kérdésben az Szt. 115-119/B. §-aiban foglaltak az irányadók.

#### VI. fejezet

#### Szociálpolitikai kerekasztal

**35. §.** (1) Körmend város Önkormányzatának Képviselő-testülete szociálpolitikai kerekasztalt működtet.

(2) A szociálpolitikai kerekasztal feladata Körmend Város Önkormányzatának Képviselő-testülete által jóváhagyott szociális szolgáltatás-tervezési koncepcióban meghatározott célkitűzések, fejlesztése, feladatok megvalósulásának, végrehajtásának folyamatos figyelemmel kísérése, a városi szociális jelzőrendszer működtetése.

(3) A szociálpolitikai kerekasztal tagjai:

- Körmend Város Önkormányzata Társadalmi és Ifjúsági Ügyek Bizottságának Elnöke,

 - Szociális Szolgáltató és Információs Központ Vezetője

 - Körmend és Kistérsége Önkormányzati Társulás Társulási Tanácsának elnöke,

 -Vas Megyei Kormányhivatal Körmendi Járási Hivatala Népegészségügyi Szakigazgatási szervének tiszti főorvosa.

(4) A kerekasztal vezetője Körmend város Polgármestere.

(5) A kerekasztal évente legalább egy alkalommal ülést tart. Az ülést a kerekasztal vezetője hívja össze és vezeti le. A kerekasztal akkor határozatképes, ha a tagok több, mint fele jelen van.

(6) A kerekasztal véleményét egyszerű szótöbbséggel alakítja ki. A szociális szolgáltatás-tervezési koncepció végrehajtásáról kialakított véleményéről a Képviselő-testületet tájékoztatni kell.

(7) Az ülésről jegyzőkönyvet kell vezetni, melyet a kerekasztal vezetője, valamint a jegyzőkönyv vezetője ír alá és hitelesít.

(8) A szociálpolitikai kerekasztal működésével kapcsolatos feladatokat a Körmendi Közös Önkormányzati Hivatal látja el.

 **VII. fejezet**

**Záró rendelkezések**

**36. §** (1) E rendelet 2015. március 1-én lép hatályba.

(2) A rendelet 21.§-a 2015. szeptember 1-én lép hatályba.

(3) E rendelet hatályba lépésével egyidejűleg hatályát veszti Körmend város Önkormányzata Képviselő-testületének a szociális igazgatásról és egyes szociális ellátási formák szabályairól 12/2007. (III.30.) sz. önkormányzati rendelete, illetve az ezen rendeletet módosító 30/2007. (X.31.), 8/2008. (II.29.), 10/2008. (III.28.), 6/2009. (III. 27.), 3/2010. (III.26.), 7/2011. (III.25.), 16/2011. (VI.30.), 21/2011. (IX.30.), 9/2012. (III.30.), 7/2013. (III.28.), 26/2013. (XII.6.) .sz. rendelete.

Bebes István sk. Dr. Stepics Anita sk.

polgármester jegyző

Kihirdetve:

2015. február …………………

Dr. Stepics Anita

jegyző

*1. sz. melléklet*

**Személyi térítési díjak**

**2014.04.01-től**

***Szociális Szolgáltató és Információs Központ***

***9900. Körmend***

***Thököly út. 46.***

**Javaslat a 2014. évi személyi térítési díjakra**

**2014.04.01-től**

|  |  |
| --- | --- |
| MEGNEVEZÉS | JÖVEDELEM |
| Szolgáltatás | 20000-35000 | 35001-50000 | 50001-55000 | 55001-60000 | 60001-65000 | 65001-70000 | 70001-75000 | 75001-80000 | 80001-85000 | 85001-90000 | 90001-100000 | 100001- |
| Nappali ellátásNAPI 3X ÉTKEZÉS | 70 | 120 | 230 | 310 | 360 | 440 | 510 | 580 | 650 | 740 | 800 | 860 |
| Nappali ellátásNAPI 1X ÉTKEZÉS | 50 | 90 | 160 | 210 | 260 | 310 | 360 | 410 | 440 | 470 | 520 | 540 |
| Szociális étkezésEBÉD 1X | 50 | 90 | 160 | 210 | 260 | 310 | 360 | 410 | 440 | 470 | 520 | 540 |
| Házi Segítségnyújtás1 óra | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | 210 | 250 | 270 | 310 | 360 | 380 | 460 |
| Jelzőrendszeres házi segítségnyújtás  | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES |
| Házi segítségnyújtás(tiszteletdíjas) 1 óra | TÉRÍTÉSMENTES | TÉRÍTÉSMENTES | 60 | 100 | 112 | 128 | 144 | 156 | 164 | 184 | 204 | 212 |
| Személyi segítés 1 óra | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | TÉRÍTÉSMENTES | 220 | 250 | 270 | 310 | 360 | 380 | 460 |

Szenvedélybeteg benntartózkodás térítési díja: 0 Ft/fő/nap

Idősek nappali benntartózkodási térítési díja: 40 Ft/fő/nap

Fogyatékos nappali benntartózkodási térítési díja: 50 Ft/fő/nap 50e Ft-ig

 100 Ft/fő/nap 50e Ft felett

Szállítási térítési díj: 110 Ft/km